CELEX: 22005D0502
Language: mt
Date: 2005-06-20 00:00:00
Title: Id-Deċiżjoni Nru 2/2005 tal-Kunsill ta' Assoċjazzjoni UE-Rumanija ta' l- 20 ta' Ġunju 2005 li temenda, permezz ta' l-istabbiliment ta' Kumitat Konsultattiv Konġunt bejn il-Kumitat tar-Reġjuni u l-Kumitat Rumen ta' Kollegament għall-Koperazzjoni mal-Kumitat tar-Reġjuni, id-Deċiżjoni Nru 1/95 li tadotta r-regoli ta' proċedura tal-Kunsill ta' Assoċjazzjoni

16.6.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               239
            
         ID-DEĊIŻJONI Nru 2/2005 TAL-KUNSILL TA' ASSOĊJAZZJONI UE-RUMANIJA
   ta' l-20 ta' Ġunju 2005
   li temenda, permezz ta' l-istabbiliment ta' Kumitat Konsultattiv Konġunt bejn il-Kumitat tar-Reġjuni u l-Kumitat Rumen ta' Kollegament għall-Koperazzjoni mal-Kumitat tar-Reġjuni, id-Deċiżjoni Nru 1/95 li tadotta r-regoli ta' proċedura tal-Kunsill ta' Assoċjazzjoni
   (2005/502/KE)
   IL-KUNSILL TA' ASSOĊJAZZJONI,
   Wara li kkunsidra il-Ftehim Ewropew li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Rumanija, min-naħa l-oħra (1), u b'mod partikulari l-Artikolu 111 tiegħu.
   Billi:
   
               (1)
            
            
               Djalogu u koperazzjoni bejn l-awtoritajiet reġjonali u lokali fil-Komunità Ewropea u dawk fir-Rumanija jistgħu jagħtu kontribut kbir għall-iżvilupp tar-relazzjonijet tagħhom u ta' l-integrazzjoni ta' l-Ewropa.
            
         
               (2)
            
            
               Jidher xieraq li tali koperazzjoni għandha tkun organizzata fuq il-livell tal-Kumitat tar-Reġjuni, min-naħa l-waħda, u tal-Kumitat Rumen ta' Kollegament għall-Koperazzjoni mal-Kumitat tar-Reġjuni tal-Komunitajiet Ewropej, min-naħa l-oħra, bl-istabbiliment ta' Kumitat Konsultattiv Konġunt.
            
         
               (3)
            
            
               Dan ifisser li r-regoli ta' proċedura tal-Kunsill ta' Assoċjazzjoni, adottati bid-Deċiżjoni Nru 1/95 (2), għandhom bżonn jiġu emendati kif xieraq,
            
         IDDEĊIEDA KIF ĠEJ:
   Artikolu 1
   L-Artikoli li ġejjin għandhom jiżdiedu mar-regoli ta' proċedura tal-Kunsill ta' Assoċjazzjoni:
   
      “Artikolu 18
      Kumitat Konsultattiv Konġunt (minn hawn 'il quddiem ‘Kumitat’) huwa hawnhekk stabbilit bil-funzjoni li jassisti l-Kunsill ta' Assoċjazzjoni bil-għan li jippromwovi djalogu u koperazzjoni bejn l-awtoritajiet reġjonali u lokali fil-Komunità Ewropea u dawk fir-Rumanija. Dan it-tip ta' djalogu u koperazzjoni għandu jkollhom l-għan partikolari li:
      
                  (1)
               
               
                  jippreparaw l-awtoritajiet lokali Rumeni għall-attività fil-qafas ta' ħidma tas-sħubija futura tagħhom ma' l-Unjoni Ewropea;
               
            
                  (2)
               
               
                  jippreparaw lill-awtoritajiet lokali Rumeni għall-parteċipazzjoni fix-xogħol tal-Kumitat tar-Reġjuni wara l-adeżjoni tar-Rumanija;
               
            
                  (3)
               
               
                  jiskambjaw informazzjoni dwar kwistjonijiet attwali ta' interess reċiproku, b'mod partikulari dwar l-istat tal-politika reġjonali ta' l-UE u l-proċess ta' adeżjoni kif ukoll it-tħejjija ta' l-awtoritajiet lokali Rumeni għal din il-politika;
               
            
                  (4)
               
               
                  jinkoraġġixxu djalogu multilaterali strutturat bejn a) l-awtoritajiet lokali Rumeni u b) reġjuni mill-Istati Membri ta' l-UE, inkluż permezz ta' networking f'żoni speċifiċi fejn kuntatti diretti u koperazzjoni bejn awtoritajiet lokali mir-Rumanija, min-naħa l-waħda, u reġjuni u awtoritajiet lokali mill-Istati Membri ta' l-UE, min-naħa l-oħra, jistgħu jkunu l-mod l-aktar effettiv biex jiġu solvuti problemi partikulari;
               
            
                  (5)
               
               
                  jipprovdu skambju regolari ta' informazzjoni dwar koperazzjoni inter-reġjonali bejn awtoritajiet lokali mir-Rumanija u reġjuni u awtoritajiet lokali mill-Istati Membri;
               
            
                  (6)
               
               
                  jinkoraġġixxu skambju ta' esperjenzi u għerf fil-qasam tal-politika reġjonali u interventi strutturali, bejn a) l-awtoritajiet lokali Rumeni u b) reġjuni u awtoritajiet lokali mill-Istati Membri ta' l-UE, b'mod partikulari l-għerf tas-sengħa u tekniċi li jikkonċernaw it-tħejjija ta' pjani jew strateġiji reġjonali u lokali ta' żvilupp u l-użu l-aktar effiċjenti tal-Fondi Strutturali;
               
            
                  (7)
               
               
                  jassistu l-awtoritajiet lokali Rumeni permezz ta' skambju ta' informazzjoni dwar l-implimentazzjoni prattika tal-prinċipju ta' sussidjarjetà fl-aspetti kollha tal-ħajja fuq livell reġjonali u lokali;
               
            
                  (8)
               
               
                  jiddiskutu kull kwistjoni relevanti oħra proposta minn kull naħa, hekk kif jistgħu jinqalgħu fil-kuntest ta' l-implimentazzjoni tal-Ftehim Ewropew u fil-qafas ta' ħidma ta' l-Istrateġija ta' Qabel l-Adeżjoni.
               
            Artikolu 19
      Il-Kumitat għandu jkun mgħmul minn tmien rappreżentanti tal-Kumitati tar-Reġjuni, min- naħa l-waħda, u tmien rappreżentanti tal-Kumitat Rumen ta' Kollegament għall-Koperazzjoni mal-Kumitat tar-Reġjuni, min-naħa l-oħra. Numru ugwali ta' membri sostituti għandhom jinħatru.
      Il-Kumitat għandu jwettaq l-attivitajiet tiegħu fuq bażi ta' konsultazzjoni mal-Kunsill ta' Assoċjazzjoni jew, f'dak li għandu x'jaqsam mal-promozzjoni tad-djalogu bejn l-awtoritajiet reġjonali u lokali, fuq inizjattiva tiegħu.
      Il-Kumitat jista' jagħmel rakkomandazzjonijiet lill-Kunsill ta' l-Assoċjazzjoni.
      Il-Membri għandhom jintgħażlu biex jiżguraw li l-Kumitat jirrifletti kemm jista' jkun il-livelli varji ta' l-awtoritajiet reġjunali u lokali kemm fil-Komunità Ewropea kif ukoll fir-Rumanija.
      Il-Kumitat għandu jadotta r-Regoli ta' Proċedura tiegħu.
      Il-Kumitat għandu jiltaqa' f'intervalli, li hu stess għandu jiddetermina fir-Regoli tiegħu ta' Proċedura.
      Il-Kumitat għandu jkun ko-presedut minn membru tal-Kumitat tar-Reġjuni u minn membru tal-Kumitat Rumen ta' Kollegament għall-Koperazzjoni mal-Kumitat tar-Reġjuni.
      Artikolu 20
      Il-Kumitat tar-Reġjuni, min-naħa l-waħda, u l-Kumitat Rumen ta' Kollegament għall-Koperazzjoni mal-Kumitat tar-Reġjuni, min-naħa l-oħra, għandhom iħallsu kull wieħed l-ispejjeż li jagħmlu minħabba l-parteċipazzjoni tagħhom fil-laqgħat tal-Kumitat f'dak li għandu x'jaqsam mal-persunal, l-ivvjaġġar u s-sussistenza u l-infiq fuq posta u telekomunikazzjoni.
      Nfiq rigward interpretazzjoni waqt laqgħat, traduzzjoni u riproduzzjoni ta' dokumenti għandu jitħallas mill-Kumitat tar-Reġjuni, ħlief għal infiq rigward interpretazzjoni jew traduzzjoni għar-Rumen jew mir-Rumen, li għandu jitħallas mill-Kumitat Rumen ta' Kollegament għall-Koperazzjoni mal-Kumitat tar-Reġjuni tal-Komunitajiet Ewropej.
      Nfiq ieħor relatat ma' l-organizzazzjoni materjali tal-laqgħat għandu jitħallas mill-Parti li tkun qed tilqa' l-laqgħat.”
   
   Artikolu 2
   Din id-Deċiżjoni għandha tidħol fis-seħħ fl-ewwel ġurnata tat-tieni xahar mid-data ta' l-adozzjoni tagħha.
   
      Magħmula fi Brussel, 20 ta' Ġunju 2005.
      
         
            Għall-Kunsill ta' l-Assoċjazzjoni
         
         
            Il-President
         
         J. ASSELBORN
      
   
   
      (1)  ĠU L 357, 31.12.1994, p. 2.
   
      (2)  ĠU L 171, 21.7.1995, p. 41.